b'\n_START_ARTICLE_\nKolektyvini\xc5\xb3 darbo gin\xc4\x8d\xc5\xb3 sprendimas pasitelkiant tarpinink\xc4\x85\n_START_PARAGRAPH_\nKolektyvini\xc5\xb3 darbo gin\xc4\x8d\xc5\xb3 sprendimas pasitelkiant tarpinink\xc4\x85 - kolektyvini\xc5\xb3 gin\xc4\x8d\xc5\xb3 sprendimo b\xc5\xabdas (kiti - Tre\xc4\x8di\xc5\xb3j\xc5\xb3 teismas, darbo arbitra\xc5\xbeas, teismas). U\xc5\xbeduotis \xe2\x80\x93 suderinti \xc5\xa1ali\xc5\xb3 interesus ir pasiekti abi puses tenkinant\xc4\xaf susitarim\xc4\x85 (LR darbo kodeksas, 75-1 str. 1 d.).\n_START_SECTION_\nTarpininkas\n_START_PARAGRAPH_\nTarpinink\xc4\x85 pasirenka kolektyvinio darbo gin\xc4\x8do \xc5\xa1alys bendru sutarimu i\xc5\xa1 LR socialin\xc4\x97s apsaugos ir darbo ministro patvirtinto tarpinink\xc5\xb3 s\xc4\x85ra\xc5\xa1o per 3 darbo dienas nuo darbdavio prane\xc5\xa1imo apie sprendim\xc4\x85 d\xc4\x97l gaut\xc5\xb3 reikalavim\xc5\xb3 gavimo dienos. \xc5\xa0alims nesusitarus d\xc4\x97l tarpininko paskyrimo, j\xc4\xaf burtais ne v\xc4\x97liau kaip per 2 darbo dienas nuo vienos i\xc5\xa1 kolektyvinio darbo gin\xc4\x8do \xc5\xa1ali\xc5\xb3 kreipimosi parenka tri\xc5\xa1al\xc4\x97s tarybos sekretoriatas._NEWLINE_Kolektyvinis darbo gin\xc4\x8das pasitelkiant tarpinink\xc4\x85 turi b\xc5\xabti i\xc5\xa1spr\xc4\x99stas per 10 dien\xc5\xb3 nuo tarpininko paskyrimo (parinkimo) dienos. \xc5\xa0ali\xc5\xb3 susitarimu \xc5\xa1is terminas gali b\xc5\xabti prat\xc4\x99stas. Darbdavys ar darbdavi\xc5\xb3 organizacija turi sudaryti tarpininkui darbo s\xc4\x85lygas._NEWLINE_Tarpininkavimo metu pasiektas susitarimas tarp gin\xc4\x8do \xc5\xa1ali\xc5\xb3 yra \xc4\xafforminamas ra\xc5\xa1tu. Jis yra gin\xc4\x8do \xc5\xa1alims privalomas vykdyti susitarime nustatytais terminais ir tvarka. Tuo atveju, jeigu tarpininkavimo metu kolektyvinio darbo gin\xc4\x8do \xc5\xa1ali\xc5\xb3 atstovams susitarimo priimti nepavyksta, sura\xc5\xa1omas nesutarim\xc5\xb3 protokolas. Susitarim\xc4\x85 ar nesutarim\xc5\xb3 protokol\xc4\x85 pasira\xc5\xa1o gin\xc4\x8do \xc5\xa1ali\xc5\xb3 atstovai ir tarpininkas._NEWLINE_\xc4\xae tarpinink\xc5\xb3 s\xc4\x85ra\xc5\xa1us gali b\xc5\xabti \xc4\xaftraukiami nepriekai\xc5\xa1tingos reputacijos ir turintys speciali\xc5\xb3 \xc5\xbeini\xc5\xb3, reikaling\xc5\xb3 kolektyviniams darbo gin\xc4\x8dams spr\xc4\x99sti, fiziniai asmenys._NEWLINE_Tarpinink\xc5\xb3 s\xc4\x85ra\xc5\xa1o sudarymo, tarpinink\xc5\xb3 parinkimo, tarpininkavimo, tarpinink\xc5\xb3 darbo apmok\xc4\x97jimo tvark\xc4\x85 nustato LR Vyriausyb\xc4\x97.'